આ અવસર્પિણીમાં આદેશ્વરદાદાના પુત્ર ભરત મહારાજાએ સૌ પ્રથમ વાર સંઘ સહિત શાશ્વતા શ્રી શત્રુંજય તથા ગિરનાર તીર્થની યાત્રા કરી હતી. ભરત મહારાજાએ શત્રુંજય મહાતીર્થની યાત્રા કર્યા બાદ વિશેષ લાભને પ્રાપ્ત કરવાની ઇચ્છાથી શ્રી સંઘ સાથે શાશ્વતા શ્રી ગિરનારમહાતીર્થ તરફ ચાલ્યા. ગિરનારગિરિનાં રસ્તે આગળ વધતા સુવર્ણ, મણી, માણિક્યની કાંતિ વડે આકાશને શોભાવતો રૈવતાચલ (ગિરનાર ગિરિ) તેઓના જોવામાં આવ્યો. તે સમયે ગિરનારગિરિ પંચવર્ણી મણીઓની કાંતિવાળા વિચિત્ર વૃક્ષોથી શોભતો હતો. સર્વસ્થાને નીલશિલાવાળો અને મધ્યમાં ઉજ્જવળ પાષણવાળો તે ગિરનારગિરિવર તારાવાળો જાણે ગગનમાર્ગ ન હોય તેવો ભાસતો હતો. ચંદ્રકાન્તમણિ અને અનેક દિવ્યઔષધીઓના પ્રકાશથી રાત્રે પણ ગિરિ અદભૂત સૌંદર્યને ધારણ કરતો હતો.